וסלי סנייפס

ווסלי טרנט סנייפס (באנגלית: Wesley Trent Snipes; נולד ב-31 ביולי 1962 באורלנדו) הוא שחקן, מפיק קולנוע ואמן לחימה אמריקאי. סנייפס נולד באורלנדו, פלורידה, בנם של מריאן, עוזרת הוראה ווסלי, מהנדס תעופה. הוא גדל עם אימו ברובע הברונקס, ניו יורק. לקראת סיום לימודי התיכון, הוא שב להתגורר באורלנדו. ולאחר מכן חזר שוב לניו יורק ללמוד באוניברסיטה. בשנת 1984, התארח סנייפס בסדרה "כל ילדיי". ב-1985, בגיל 23, סנייפס התגלה על ידי סוכן במהלך תחרות. ב-1986, הוא שיחק בסרט "רחובות של זהב" וגילם שחקן בייסבול בסרט "גברתי המאמן" לצד גולדי הון. באותה שנה התארח בפרק בסדרה "מיאמי מחלק מוסר". בשנת 1987 הופיע סנייפס בווידאו קליפ של מייקל ג'קסון,"Bad", בתור מנהיג כנופיה. בעקבות הצלחת הווידאו קליפ, לוהק סנייפס באותה שנה לסרט "טיפול נמרץ". בשנת 1989, הוא שיחק ב"ליגה לאומית" לצד צ'ארלי שין. בשנת 1991, שיחק בסרט "עיר החטאים" בתפקיד סוחר סמים ובאותה השנה השתתף בסרטו של ספייק לי "קדחת הג'ונגל". פריצת הדרך הגדולה של סנייפס הייתה בשנת 1992 בסרט "גברים לבנים אינם יכולים" והמותחן "נוסע 57". ב-1993, כיכב בסרט "איש ההרס" לצד סילבסטר סטאלון. סנייפס המשיך לשחק בסרטים רבים, לעיתים כנבל ולעיתים כגיבור. בשנת 1995, שיחק בסרט "כמו אוויר לנשימה" לצד ויטני יוסטון וב"רכבת הכסף" לצד ג'ניפר לופז". בשנת 1998, החל לשחק בסדרת סרטי הפעולה "בלייד", בהם גילם את דמות הגיבור. ב-2000 שיחק בדרמת טלוויזיה של HBO "מעשי היעלמות" לצד רג'ינה הול. ב-2001, הפיק את הסדרה "ד"ר בן". במהלך שנת 2005 שיחק בסרטים "7 שניות" ו"כאוס". באותה שנה, תוכנן קרב פנים אל פנים בינו לבין ג'ו רוגאן שבסופו של דבר לא התקיים. בשנת 2007 יצא הסרט "חוזה להרוג" בו כיכב סנייפס כצלף לשעבר שחוזר למשימה אחרונה בה הוא נקלע לסיבוכים רבים והיחידה שיכולה לעזור לו היא ילדה בת 12, עוד באותה שנה שיחק בתפקיד ראשי ב"אומנות המלחמה: בגידה". ב-2009 שיחק את דמותו של קזנובה ב"רחובות ברוקלין". בשנת 2010, שיחק בסרט "משחק המוות" את דמותו של הסוכן מרקוס. ב-2012, שיחק ב"נידוני הגרדום". בשנת 2014 השתתף בסרט "בלתי נשכחים 3". בשנת 2015, סנייפס השתתף בסרטו של ספייק לי "שיראק" (Chi-Raq). בשנת 2019 שיחק בסרט מקורי של נטפליקס "קוראים לי דולמייט" בכיכובו של אדי מרפי, והתארח בסדרה הקומית "מה שקורה בצללים". בשנת 2020 שיחק בסרטו של ריזה "עיר רצחנית". בשנת 2021, שיחק בסרט "מגלה את אמריקה 2" בכיכובו של אדי מרפי, וכיכב בתפקיד הראשי במיני-סדרת הדרמה "סיפור אמיתי" של שירות הזרמת המדיה נטפליקס לצדו של קווין הארט. בשנת 2023 כיכב בסרט הקומדיה "בחזרה לווגאס" (אנ') על מופע חשפנות של גברים בגיל העמידה. סנייפס מתאמן באמנויות לחימה מגיל 12, בעל חגורה שחורה דאן 5 בקראטה שוטוקאן ודאן 2 בהפקידו. סנייפס, שנולד נוצרי, התאסלם ב-1978 ובשנת 1988 עזב את האסלאם. סנייפס ניהל בעבר מערכות יחסים עם השחקניות האלי ברי, ג'יידה פינקט-סמית' וג'ניפר לופז. בשנים 1985–1990 היה נשוי לאפריל סנייפס, שהביאה לעולם את בנו הראשון. ב-2003 התחתן עם הציירת נקיונג "ניקי" פארק. לזוג נולדו 4 ילדים, מאוחר יותר התגרש הזוג. ב-12 באוקטובר 2006 הואשם סנייפס בהעלמות מס. בהתחלה הוא הצליח למשוך את צו המעצר נגדו, אבל לבסוף כעבור כחודשיים, ב-8 בדצמבר, הוא נכנס למעצר בפלורידה. ב-24 באפריל 2008 נשפט סנייפס לשלוש שנות מאסר. הוא נכנס לכלא בסוף 2010 ושוחרר באפריל 2013. מדיה וקבצים בנושא וסלי סנייפס בוויקישיתוף וסלי סנייפס, ברשת החברתית אקס (טוויטר) וסלי סנייפס, במסד הנתונים הקולנועיים IMDb (באנגלית) וסלי סנייפס, באתר AllMovie (באנגלית) וסלי סנייפס, באתר Rotten Tomatoes (באנגלית) וסלי סנייפס, באתר Box Office Mojo (באנגלית) וסלי סנייפס, במסד הנתונים הקולנועיים KinoPoisk (ברוסית) וסלי סנייפס, באתר MusicBrainz (באנגלית) וסלי סנייפס, באתר Discogs (באנגלית) וסלי סנייפס, באתר אנציקלופדיה בריטניקה (באנגלית) ישי קיצ'לס, אחרי הסורגים, באתר ישראל היום, 22 באוגוסט 2014 וסלי סנייפס משתחרר מהכלא אתר CNN מתאריך 07/04/2013